Opladning af mobiler er tyveri, siger kommune

Hvis du sætter din mobiltelefon til at lade op på arbejdspladsen, er du en tyv. Det mener en afdelingschef for Frederiksberg Gartner- og Vejservice, der har meldt det klart ud til sine medarbejdere. I en mail som mediet K-News er i besiddelse af, skriver afdelingschefen således:

“Jeg kan forstå, at der er enkelte medarbejdere, der oplader deres private elcykler, løbehjul, diverse batterier til telefoner, iPads og lignende. Det er ikke tilladt – faktisk på linje med tyveri.”

Over for K-News uddyber han, at han ikke ser grund til, at batteridrevne privatejendele skal lades op på kommunens regning.

– Jeg kan jo heller ikke bare sige, at nu er dieslen dyr, så bruger jeg bare kommunens dieseltanke til at fylde min bil op, siger han.

Afdelingschefen understreger dog også, at der kan være situationer, hvor det et okay at oplade mobilen på arbejdet. Eksempelvis hvis den skal bruges i arbejdsøjemed. Men det vil være en vurdering fra situation til situation.

Peter Breum, der er partner og advokat hos Sirus advokater med speciale i arbejds- og ansættelsesret, slår fast, at forbuddet i Frederiksberg Kommune er legitimt. Men han kalder det samtidig for “meget rigidt”.

Hvad mener du? Er det tyveri at oplade mobiltelefoner på arbejdet? Skriv dine tanker i kommentarfeltet nedenfor.

Opladning af mobiler er tyveri, siger kommune